Hof verwerp Zuma wantroue-mosiePres. Jacob Zuma. Foto: GCIS Die konstitusionele hof het Dinsdag ŉ aansoek, dat ŉ mosie van wantroue teen president Jacob Zuma in die parlement gedebatteer moet word, met koste van die hand gewys. “Die aansoek word verwerp,” het adjunk-hoofregter Dikgang Moseneke gesê. Moseneke sê volgens die parlement se reëls het Max Sisulu, speaker van die parlement, nie die mag om ŉ mosie van wantroue teen Zuma te skeduleer nie. Lindiwe Mazibuko, die DA se parlementêre leier, en ander opposisiepartye het die mosie op 8 November in die parlement ter tafel gelê. Max Sisulu, speaker van die parlement, het egter besluit om nie ŉ debat oor die mosie te skeduleer nie aangesien daar nie konsensus bereik kon word nie. Die partye het hierna die hooggeregshof in Kaapstad genader waarna regter Dennis Davis bevind het dat die mosie voor die parlement moet dien maar dat die hof nie aan die parlement kan voorsê oor wanneer dit moet gebeur nie. Davis het bevind dat slegs die konstitusionele hof dit kan doen.